Diari Oficial de la Generalitat Valenciana


Sumari del DOGV 9673, del 31-08-2023 (2023/9065)

RESOLUCIÓ de 28 d'agost de 2023, de la Secretaria Autonòmica d'Educació, per la qual es modifica l'annex únic de la Resolució de 12 de juliol de 2023, de la Secretaria Autonòmica d'Educació i Formació Professional, per la qual s'aproven instruccions per a l'execució de les sentències 312/2023, de 29 de juny de 2023; 335/2023, de 30 de juny, i 336/2023, de 30 de juny, del Tribunal Superior de Justícia de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9673

Data del DOGV
:   31-08-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/9065


Data del document
:   28-08-2023

Organisme emissor


Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació
    * centre d'ensenyament
    * legislació
    * organització de l'ensenyament

RESOLUCIÓ de 28 d'agost de 2023, de la Secretaria Autonòmica d'Educació, per la qual es modifica l'annex únic de la Resolució de 12 de juliol de 2023, de la Secretaria Autonòmica d'Educació i Formació Professional, per la qual s'aproven instruccions per a l'execució de les sentències 312/2023, de 29 de juny de 2023; 335/2023, de 30 de juny, i 336/2023, de 30 de juny, del Tribunal Superior de Justícia de la Comunitat Valenciana. [2023/9065]  
  
  
La Llei orgànica 2/2006, de 3 de maig, d'educació, modificada per la Llei orgànica 3/2020, regula en el capítol III del seu títol I l'ordenació de l'Educació Secundària Obligatòria. Aquesta ordenació es desplega reglamentàriament mitjançant el Reial decret 217/2022, de 29 de març, pel qual s'estableix l'ordenació i els ensenyaments mínims de l'Educació Secundària Obligatòria, el qual té, en virtut del que es disposa en la seua disposició final primera, caràcter bàsic excepte pel que fa a l'annex III.  
Aquest principi jurídic elemental, dictat a l'empara de les competències que atribueix a l'Estat l'article 149.1.30a de la Constitució Espanyola, sobre la regulació de les condicions d'obtenció, expedició i homologació de títols acadèmics i professionals i normes bàsiques per al desplegament de l'article 27 de la Constitució, va ser eludit per la Conselleria d'Educació, Cultura i Esport, d'acord amb les sentències 312/2023, de 29 de juny, 335/2023, de 30 de juny, i 336/2023, de 30 de juny, del Tribunal Superior de Justícia de la Comunitat Valenciana; en disposar, en el Decret 107/2022, de 5 d'agost, del Consell, pel qual s'estableix l'ordenació i el currículum d'Educació Secundària Obligatòria, l'obligatorietat de l'agrupació de matèries per àmbits en el primer curs d'aquesta etapa, així com l'establiment de la matèria de Projecte Interdisciplinari com a obligatòria per a tots els alumnes de 1r, 2n i 3r d'Educació Secundària Obligatòria, en lloc de com a optativa.  
  
Per aquest motiu, les sentències dictades pel Tribunal Superior de Justícia de la Comunitat Valenciana anul·len els articles 10.3, 11.3 i 15.7 del Decret 107/2022, de 5 d'agost, del Consell, aquest últim precepte només en relació amb els tres primers cursos de l'Educació Secundària Obligatòria, però no en relació amb el 4t.  
La Resolució de 12 de juliol de 2023, de la Secretaria Autonòmica d'Educació i Formació Professional, per la qual s'aproven instruccions per a l'execució de les Sentències 312/2023, de 29 de juny, de 2023, 335/2023, de 30 de juny i 336/2023, de 30 de juny, del Tribunal Superior de Justícia de la Comunitat Valenciana, indicava, en el seu annex únic:  
«Respecte de les hores lectives de l'alumnat de 1r, 2n i 3r curs de l'ESO, es veuran reduïdes en dues hores setmanals a conseqüència de l'anul·lació dels projectes interdisciplinaris com a matèria obligatòria.  
  
Ara bé, atés que tots els centres han realitzat el procediment de determinació de plantilles de personal docent de cara al curs 2023-2024, comptant amb l'organització dels projectes interdisciplinaris, des d'aquesta Conselleria d'Educació, Cultura i Esport, i per a garantir que es puga dur a terme l'inici de curs escolar sense que això implique una tasca afegida per als centres, tant d'organització com de planificació de les activitats, també per a evitar retards en els procediments d'adjudicació de llocs docents, correspon:  
  
- El manteniment de les dotacions previstes per a la impartició d'aquesta matèria de projectes interdisciplinaris que cada centre ha rebut en el procediment de determinació de plantilles, amb independència que ja no siga obligatòria per a l'alumnat.  
- La introducció d'aquesta matèria com una més de les matèries optatives d'oferta obligatòria per als cursos 1r, 2n i 3r de l'ESO, recollides en l'article 10.5 i en l'annex V del Decret 107/2022.  
- El manteniment de la matèria de projectes interdisciplinaris com a matèria optativa d'oferta obligatòria per al quart curs de l'ESO, tal com es recull en l'article 12.5 i en l'annex V del Decret 107/2022.»  
  
En l'esmentada resolució no es tenen en consideració ni s'esmenten les conseqüències que per a l'alumnat i les famílies es deriven de l'aplicació que de la sentència fa la mateixa Secretaria Autonòmica d'Educació i Formació Professional. Sembla, des de tots els punts de vista, inacceptable que, com s'indica en la resolució esmentada, els alumnes de 1r, 2n i 3r d'Educació Secundària Obligatòria vegen reduïda la seua jornada escolar en dues hores lectives setmanals, incidint així de manera negativa en el dret a l'educació bàsica de l'alumnat menor d'edat, sense oferir cap alternativa a aquest estat de coses creat per la vulneració d'una norma bàsica.  
En conseqüència, mitjançant la present resolució, es procedeix a modificar parcialment les instruccions dictades per a l'execució de les resolucions judicials esmentades, pel que fa a l'horari lectiu de l'alumnat.  
Per això, de conformitat amb el Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, i amb el Decret 12/2023, de 20 de juliol, del president de la Generalitat, pel qual es determinen les secretaries autonòmiques de l'Administració del Consell, resolc:  
  
Apartat únic  
Modificar l'annex únic de la Resolució de 12 de juliol de 2023, de la Secretaria Autonòmica d'Educació i Formació Professional, per la qual s'aproven instruccions per a l'execució de les Sentències 312/2023, de 29 de juny, de 2023, 335/2023, de 30 de juny i 336/2023, de 30 de juny, del Tribunal Superior de Justícia de la Comunitat Valenciana, el qual queda redactat en els termes establits en l'annex únic de la present resolució.  
  
Contra aquesta resolució, les persones legitimades podran promoure incident d'execució de sentència davant del Tribunal Superior de Justícia de la Comunitat Valenciana, Sala Contenciosa Administrativa Secció Quarta, de conformitat amb el que es preveu en els articles 7.1, 103.1 i 109 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 28 d'agost de 2023.- El secretari autonòmic d'Educació: Daniel McEvoy Bravo.  
  
  
  
ANNEX ÚNIC  
  
1. Manteniment de les plantilles i dels horaris curriculars dels tres primers cursos d'Educació Secundària Obligatòria durant el curs escolar 2023-2024.  
a) Atés que tots els centres han realitzat el procediment de determinació de plantilles de personal docent de cara al curs 2023-2024, comptant amb l'organització dels projectes interdisciplinaris, des d'aquesta Conselleria d'Educació, Universitats i Ocupació, i per a garantir que es puga dur a terme l'inici de curs escolar sense que això implique una tasca afegida per als centres, tant d'organització com de planificació de les activitats, correspon:  
- El manteniment de les dotacions previstes per a la impartició d'aquesta matèria de projectes interdisciplinaris que cada centre ha rebut en el procediment de determinació de plantilles, amb independència que ja no siga obligatòria per a l'alumnat.  
- La introducció d'aquesta matèria com una més de les matèries optatives d'oferta obligatòria per als cursos 1r, 2n i 3r de l'ESO, arreplegades en l'article 10.5 i en l'annex V del Decret 107/2022.  
- El manteniment de la matèria de projectes interdisciplinaris com a matèria optativa d'oferta obligatòria per al quart curs de l'ESO, tal com recull l'article 12.5 i l'annex V del Decret 107/2022.  
  
b) D'altra banda, a fi que l'execució de les sentències dictades pel Tribunal Superior de Justícia de la Comunitat Valenciana no tinguen una repercussió negativa en el dret a l'educació bàsica de l'alumnat, i a fi de vetlar pel superior interés de l'alumnat menor d'edat, els centres docents hauran de garantir l'atenció directa de l'alumnat durant el nombre total d'hores lectives establit per a cada un dels tres primers cursos de l'Educació Secundària Obligatòria establit, d'acord amb l'annex V del Decret 107/2022, de 5 d'agost, del Consell, pel qual s'estableix l'ordenació i el currículum d'Educació Secundària Obligatòria. Per a això, els centres docents hauran d'actuar d'acord amb el que s'estableix en els apartats següents.  
  
  
2. Horari de 1r curs d'Educació Secundària Obligatòria per al curs 2023-2024.  
a) Els alumnes de 1r d'Educació Secundària Obligatòria, només durant el curs escolar 2023-2024, i sense perjuí del que estableix el projecte lingüístic de centre, cursaran preferentment una hora lectiva addicional de la matèria Llengua Estrangera (4 hores lectives setmanals en total) i una hora lectiva addicional de la matèria Matemàtiques (4 hores lectives setmanals en total); tot això, sempre que la dotació de plantilla de les especialitats de la Llengua Estrangera corresponent i de Matemàtiques, respectivament, ho permeta, i el professorat d'aquestes especialitats no supere la jornada lectiva setmanal, en centres públics, segons s'estableix aquesta en l'article 2 del Decret 58/2021, de 30 d'abril, del Consell, sobre jornada lectiva del personal docent i nombre màxim d'alumnat per unitat en centres docents no universitaris.  
  
b) En els supòsits en què la plantilla de les especialitats de la Llengua Estrangera corresponent o de Matemàtiques siga insuficient per a ampliar l'horari d'alguna de les dues matèries indicades, o bé es preveja que algun docent de l'especialitat supere la jornada lectiva setmanal establida per la normativa vigent, la direcció del centre no podrà ampliar l'horari de la matèria corresponent. En aquest cas, la direcció del centre haurà d'informar expressament d'aquesta circumstància, de forma motivada, a l'inspector o inspectora d'Educació de referència del centre docent, i procedirà d'acord amb el que s'indica en l'apartat següent per als cursos 2n i 3r d'Educació Secundària Obligatòria.  
  
  
3. Horari de 2n i 3r curs d'Educació Secundària Obligatòria per al curs 2023-2024.  
a) Les dotacions de personal docent previstes per a la impartició de la matèria Projecte Interdisciplinari en 2n i 3r d'Educació Secundària Obligatòria passaran a incrementar el nombre d'hores que els centres han rebut com a dotació en concepte de Pla d'Actuació per a la Millora (PAM), per a la millora de l'ensenyament en els cursos esmentats, de la manera que els centres estimen oportuna, fent ús de la seua autonomia pedagògica i organitzativa, sempre que es garantisca que les hores esmentades siguen d'atenció directa a tot l'alumnat matriculat en algun dels tres primers cursos d'Educació Secundària Obligatòria.  
b) Per a donar compliment a tot això, de manera orientativa, els centres utilitzaran les hores necessàries del total d'hores concedides per al desenrotllament del PAM com a hores de lliure disposició per a impartir tallers de reforç, tallers d'aprofundiment, projectes transversals o bé per a activitats de foment i dinamització de la lectura. La impartició d'aquestes hores lectives d'atenció directa a l'alumnat no tindrà efectes en la matrícula d'aquest, si bé hauran d'aparéixer en l'horari individual de tot l'alumnat per a compensar les dues hores lectives objecte d'anul·lació mitjançant les sentències dictades pel Tribunal Superior de Justícia de la Comunitat Valenciana esmentades amb anterioritat.  
  
  
4. Efectes de la qualificació de la matèria Projecte Interdisciplinari corresponent al curs 2022-2023.  
a) Per a l'alumnat que haja cursat la matèria Projecte Interdisciplinari durant el curs escolar 2022-2023 en els cursos primer, segon o tercer d'Educació Secundària Obligatòria, i haja promocionat al curs següent:  
- En cas que haguera superat la matèria esmentada, aquesta tindrà els mateixos efectes que la resta de les matèries per al càlcul de la nota mitjana de l'etapa.  
- En el cas que l'alumnat no haguera superat aquesta matèria, aquesta no constarà com a pendent ni haurà de substituir-se per una nova matèria. Així mateix, la qualificació obtinguda en l'esmentada matèria tampoc es tindrà en compte per a l'obtenció de la nota mitjana de l'etapa.  
b) En el cas d'alumnat que haja cursat la matèria Projecte Interdisciplinari durant el curs 2022-2023 en els cursos primer, segon o tercer d'Educació Secundària Obligatòria, i romanga un any més en el mateix curs, s'estarà al que es disposa en els anteriors apartats 2 i 3, segons corresponga.  
  
5. Informació a la comunitat educativa.  
La direcció dels centres públics i la titularitat dels centres privats informaran la comunitat educativa, i en tot cas als òrgans col·legiats del centre en el cas de centres públics i privats concertats, sobre les presents instruccions i la seua concreció en el centre educatiu corresponent.  
  
  
6. Supervisió de la Inspecció educativa.  
La Inspecció Educativa durà a terme el seu treball de supervisió i assessorament als centres educatius en l'aplicació del que s'arreplega en la present resolució. Per a això, es dictaran instruccions a aquest efecte de la Secretaria Autonòmica d'Educació, a través de la Inspecció General d'Educació.